Pro placare s'agonia

Pro placare s'agonia
chi mi privat de recreu
bae e bola, coro meu,
e saluda a vida mia.

Pr'appagare su turmentu
chi tenet s'alma affannada
bola cun su pensamentu
e dali cuss'imbasciada,
naral’a Elena amada
ch'iss'est s'isperanzia mia.

Narali ch'est impossibile
senza la ider campare,
chi cussa pena terribile
mi det sa vida leare
e prestu li det portare
novas de sa morte mia.

Nara ch'in su sonniare
l'abbrazzo, faeddo e miro,
e cominzo a lagrimare
ca paret chi mi dispido;
e pustis, cando m'ischido,
connosco ch'est fantasia.

Nara ch'in continu dolu
isto sempre suspirende
e dormende solu solu
isto cun issa faeddende,
peri sa domo chirchende
e ue est sa vida mia?

Narali, coro benigno,
cando l'has a faeddare,
non mi lasset su carignu,
non mi cherzat olvidare.
In eternu l'hap'amare
ancora chi mortu sia,

Coro, già ch'andadu sese
de parte mia mandadu,
a issa basa sos pese
comente so istimadu
e torra cun coidadu
a sa porta che curreu.

Bae e bola, coro meu,
e saluda a vida mia.